****

**Komisija za čitanje Hrvatskoga knjižničarskog društva**

"Za dobrobit svakoga društva važno je sustavno i strateški baviti se pitanjima kulture čitanja jer je čitanje temeljna kompetencija za život."

 Lj. Sabljak

**O NAMA**

**KOMISIJA ZA ČITANJE**  osnovana je 19. prosinca 2003. godine, kao Radna grupa za čitanje na prijedlog Ljiljane Sabljak, a na temelju Statuta i Pravilnika o radu Hrvatskoga knjižničarskog društva. Komisijom je postala na Skupštini HKD-a 2008. godine u Puli.

Djeluje u okviru Sekcije za narodne knjižnice. Može imati do 11 redovnih članova koji se kandidiraju preko svojih regionalnih društava. Trenutno broji 11 redovnih i 5 pridruženih članica koje nastoje djelovati proaktivno i suradnički.

REDOVNE ČLANICE:

* Aleksandra Cvitković
* Ivanka Ferenčić Martinčić
* Ivana Freškura
* Arijana Herceg Mićanović, predsjednica
* Romana Jadrijević, zamjenica predsjednice
* Margareta Matijević Kunst
* Tatjana Petrec
* Maja Pranić
* Draženka Robotić
* Ivana Sabljak
* Pamela Sever

PRIDRUŽENE ČLANICE:

* mr. sc. Lorenka Bučević-Sanvincenti
* Franciska Jurišić Bačić
* dr. sc. Alica Kolarić
* Grozdana Ribičić
* dr. sc. Ljiljana Sabljak

PREDSJEDNICE:

2003. – 2008. Ljiljana Sabljak

2008. – 2012. Davorka Semenić-Premec

2012. – 2016. Lorenka Bučević-Sanvincenti

2016. – 2020. Grozdana Ribičić

2020. – danas Arijana Herceg Mićanović

**MISIJA** Komisije za čitanje je poticanje, istraživanje i unapređivanje čitanja i pismenosti u okvirima knjižničarske struke.

U ispunjavanju svoje misije Komisija za čitanje nastoji održati dobru ravnotežu između uloga raznih vrsta knjižnica u razvijanju strategija čitalačkih kompetencija i pismenosti u skladu s Nacionalnom strategijom poticanja čitanja. Osmišljava projekte i modele razvoja, poboljšanja i unapređenja različitih aspekata čitalačke pismenosti uz suradnju i partnerstvo s IFLA-inom Komisijom za čitanje, komisijama HKD-a i drugim institucijama i udrugama na podizanju praga pismenosti i čitateljske kulture.

**CILJEVI**- Komisija za čitanje bavi se aktualnim i razvojnim pitanjima pismenosti i čitanja u knjižnicama i izvan njih.Sustavno prati, promiče i poučava metode čitanja, te je djelatna na podizanju praga pismenosti posebnim programima za sve socijalne i dobne strukture korisnika knjižnica, kontinuirano se bavi razvojem čitalačke pismenosti te poticanjem aktivnog i kritičkog čitanja.  
Surađuje s drugim komisijama i sekcijama u HKD-u, kao i srodnim udrugama i institucijama.   
Objavljuje prikaze iskustava, stručne i znanstvene radove u stručnim glasilima u zemlji i inozemstvu.

**RAD KOMISIJE OD OSNIVANJA DO DANAS**

**KOMISIJA ZA ČITANJE**  osnovana je 19. prosinca 2003. godine, kao Radna grupa za čitanje na prijedlog Ljiljane Sabljak, a na temelju Statuta i Pravilnika o radu Hrvatskoga knjižničarskog društva. Komisijom je postala na Skupštini HKD-a 2008. godine u Puli.

Djeluje u okviru Sekcije za narodne knjižnice. Može imati do 11 redovnih članova koji se kandidiraju preko svojih regionalnih društava.

Komisija za čitanje bavi se aktualnim i razvojnim pitanjima pismenosti i čitanja u knjižnicama ali i u društvu u cjelini. Sustavno prati, promiče i poučava metode čitanja, te je djelatna na podizanju praga pismenosti posebnim programima za sve socijalne i dobne strukture korisnika knjižnica. Objavljuje prikaze iskustava, stručne i znanstvene radove u stručnim glasilima u zemlji i inozemstvu.

IFLA-ina Sekcija za čitanje (*Section on Reading*) na svojoj je konferenciji u Berlinu 2003. godine donijela Smjernice za programe opismenjivanja u knjižnicama. Tijekom 2004. godine u okviru svog programa rada, Radna grupa za čitanje prevela je Smjernice, a 2005. godine one su tiskane u izdanju HKD-a kao Smjernice za građu laganu za čitanje.

Na 14. europskoj konferenciji čitanja u Zagrebu 2005. predstavljen je poster na kojem su predstavljeni rezultati ankete o čitateljskim ukusima u javnim knjižnicama RH. Iste godine na IFLA-inoj konferenciji u Oslu predstavljen je poster o čitateljskim kompetencijama u javnim knjižnicama RH i njihovu značaju u kontekstu pripreme RH za ulazak u EU.

Komisija za čitanje suorganizator je tematskih okruglih stolova koje je pokrenula Komisija za knjižnične usluge za osobe s invaliditetom i osobe s posebnim potrebama. Aktivno je tijekom nekoliko godina uključena i u organizaciju stručnih skupova Hrvatskoga čitateljskog društva u povodu Međunarodnog dana pismenosti. Komisija za čitanje surađuje i s Komisijom za knjižnične usluge za djecu i mladež, s Komisijom za narodne knjižnice te s Komisijom za školske knjižnice. Članovi Komisije za čitanje, aktivno sudjeluju na europskim konferencijama o čitanju i drugim stručnim skupovima.

Godine 2012. održan je okrugli stol na temu "Darovita djeca u knjižnici i knjižnica za darovitu djecu", na kojem je između ostalog predstavljen i prijevod IFLA-ih smjernica za knjižničare "Primjena istraživanja u promicanju čitanja u knjižnicama", autorica Lesley Farmer i Ivanke Stričević, s dodatkom istraživanja pismenosti i čitanja u hrvatskim knjižnicama.

Komisija za čitanje jedan je od suorganizatora nacionalne kampanje za osobe s teškoćama čitanja i disleksijom „I ja želim čitati!“ u organizaciji Komisije za knjižnične usluge za osobe s invaliditetom i osobe s posebnim potrebama, od 2016. godine. Ostvaren je jedan od glavnih  ciljeva Kampanje, a to je da su u  Zakon o autorskom pravu i srodnim pravima dodani članci 86.a i 86.b kojima se uređuje korištenje autorskih djela za potrebe osoba koje su slijepe, imaju oštećenje vida ili druge poteškoće u korištenju tiskanih izdanja, uključujući i osobe koje "imaju perceptivne smetnje ili poteškoće u čitanju te zbog toga ne mogu čitati tiskana izdanja u istoj mjeri kao osoba koja nema takve smetnje ili poteškoće". To je pokazatelj snage knjižničarskog aktivizma.

U tom je duhu bilo važno i sudjelovanje HKD-a i njegovih komisija pa tako i Komisije za čitanje u davanju prijedloga i primjedaba na Prijedlog Zakona o knjižnicama i knjižničnoj djelatnosti 2018. godine  jer su neki od važnih prijedloga i usvojeni.

U vremenu nestabilnosti, egzistencijalne tjeskobe, nepovjerenja u institucije, medijskih manipulacija i informacijske buke koji u konačnici rezultiraju ne samo slabljenjem intelektualne i jezične moći pojedinca, već i erozijom mentalnog i emocionalnog zdravlja – knjižnice su mjesta od prioritetnog značenja. Smatramo da je knjižničarska zajednica dovoljno jaka da podnese teret toga značenja u budućnosti.

Knjižnice i knjižničarke daju ogroman, a vrlo često nevaloriziran i medijski „nevidljiv“ doprinos razvitku kulture čitanja dugogodišnjim sustavnim i kontinuiranim angažmanom. Tražimo da se taj angažman primijeti i vrednuje, da se ulože novi financijski i intelektualni resursi kojima bi se knjižničarska zajednica ojačala i dodatno osposobila za aktivnosti koje provodi.

**FACEBOOK STRANICA *ČITANJE - POTICANJE I ISTRAŽIVANJE***

Komisija za čitanje pokrenula je 24. lipnja 2018. godine s ciljem prikupljanja projekata, programa i istraživanja u vezi s poticanjem čitanja i pismenosti.

Svrha je prikupljanja povećati preglednost svih takvih projekata, programa i istraživanja te učiniti podatke o njima dostupnima za daljnja istraživanja.

**PILOT PROJEKT ČITANJE — POTICANJE I ISTRAŽIVANJE**

2019. godine Komisija za čitanje pokrenula je pilot projekt ČITANJE — POTICANJE I ISTRAŽIVANJE: hrvatska baza podataka.

Svrha toga projekta bila je osmišljavanje digitalne platforme za prikupljanje i objedinjavanje svih programa i projekata poticanja čitanja te istraživanja o čitanju koja se provode u Republici Hrvatskoj.

2020. godine Komisija za čitanje radila je na drugoj fazi pilot-projekta: testirana je stranica i njezine funkcionalnosti. Uočeno je da je projekt izuzetno zahtjevan u više segmenata te detektirano i analizirano što je sve potrebno za optimizaciju jedne takve mrežne stranice. Komisija za čitanje svojim je angažmanom stekla dragocjene uvide koji mogu doprinijeti kao smjernice za razvoj slične, profesionalizirane i institucionalizirane stranice u budućnosti. 2021. godine došlo je do promjene fokusa u radu Komisije za čitanje, a ta je promjena rezultirala novim aktivnostima.

****

**RAZVOJNI PROJEKT *POTENCIJALI RAZVITKA MANJIH MJESTA I GRADOVA PROMICANJEM KNJIGE I ČITANJA.***

Komisija za čitanje, čija je misija poticanje, istraživanje i unapređivanje čitanja i pismenosti u okvirima knjižničarske struke, ali i izvan nje, 2022. godine pokrenula je, s uporištem u Nacionalnoj strategiji poticanja čitanja i uz potporu Ministarstva kulture i medija Republike Hrvatske,

Cilj je projekta poticati kulturni i društveni razvitak malih sredina, učiniti vidljivijom kulturnu i zavičajnu baštinu, potaknuti knjižničare na kreativne i inovativne aktivnosti te tako pridonijeti kulturnom i gospodarskom razvoju lokalne zajednice.

**Okrugli stol u Prelogu**

U nastojanju da ukaže na stvarne i mnogobrojne potencijale knjižnica u malim sredinama prvi okrugli stol pod nazivom Potencijali razvitka manjih mjesta i gradova promicanjem knjige i čitanja i održan je 10. lipnja 2022. godine u organizaciji Komisije za čitanje Hrvatskoga knjižničarskog društva te Knjižnice i čitaonice Grada Preloga koja je, kao proaktivna i otvorena novim idejama, odabrana za domaćina.



**Okrugli stol u Daruvaru**

U suradnji sa Sekcijom za narodne knjižnice Hrvatskoga knjižničarskog društva te Pučkom knjižnicom i čitaonicom Daruvar 19. svibnja 2023. godine Komisija je organizirala 2. okrugli stol o potencijalima razvitka manjih mjesta i gradova promicanjem knjige i čitanja s ciljem osnaživanja razvojnih potencijala malih mjesta i malih knjižnica.



**SUDJELOVANJE NA STRUČNIM SKUPOVIMA**

28. (online) [ZKD forum „Knjižnice, kulturni turizam & kultura čitanja“](https://www.youtube.com/watch?v=b-hbq_b62ZA) (svibanj, 2022.)

Izlaganje *Dovoljno veliki da ne budu mali*

Ivana Freškura, Margareta Matijević Kunst

47. IZBORNA SKUPŠTINA HRVATSKOGA KNJIŽNIČARSKOG DRUŠTVA (Zadar, listopad, 2022.)

Postersko izlaganje *Geografija čitanja: potencijali razvitka manjih mjesta i gradova promicanjem knjiga i čitanja*

**

Aleksandra Cvitković, Ivana Freškura, Arijana Herceg Mićanović

2. okrugli stol Potencijali razvitka manjih mjesta i gradova promicanjem knjige i

čitanja. (Pučka knjižnica i čitaonica Daruvar, svibanj, 2023.)

Izlaganje „Interpretacija baštine kao sredstvo osnaživanja knjižnice u zajednici“

Ivanka Ferenčić Martinčić

16. okrugli stol o pokretnim knjižnicama u Republici Hrvatskoj i 10. festival hrvatskih bibliobusa Pokretna knjižnica u službi promicanja kulture čitanja (Split, svibanj, 2023.)

Izlaganje „Mala mjesta – velike ideje“

Ivanka Ferenčić Martinčić, Romana Jadrijević, Maja Pranić



14. savjetovanje za narodne knjižnice (Dubrovnik, listopad 2023.)

[Promotivni film Mala mjesta - velike ideje](https://www.youtube.com/watch?v=_za8r7WnKwc)

Ivana Freškura, Arijana Herceg Mićanović, Ivana Končić, Maja Pranić

**OBJAVLJENI RADOVI**

Sabljak, Ljiljana: Knjiga i kako je čitati : priručnik za vođeno čitanje (biblioterapiju). Zagreb : Medicinska naklada, 2022. ([Razgovor s povodom: Knjiga i kako je čitati](https://www.youtube.com/watch?v=xuEyE-_te9A&embeds_referring_euri=https%3A%2F%2Fwww.google.com%2F&source_ve_path=MjM4NTE&feature=emb_title))

Pranić, Maja ; Herceg Mićanović Arijana: [*Mala mjesta, velike ideje: Budi od riječi — čitaj!*](https://hrcak.srce.hr/clanak/406209)Novi uvez : Glasilo Zagrebačkoga knjižničarskog društva, Vol. XX No. 37, 2022.

Matijević Kunst, Margareta: [Prikaz Okruglog stola “Potencijali razvitka manjih mjesta i gradova promicanjem knjige i čitanja”](https://hcdbilten.wordpress.com/2022/07/08/prikaz-okruglog-stola-potencijali-razvitka-manjih-mjesta-i-gradova-promicanjem-knjige-i-citanja/). e-Bilten Hrvatskog čitateljskog društva, srpanj, 2022.

Cvitković, Aleksandra ; Herceg Mićanović, Arijana ; Freškura, Ivana: [*Potencijali razvitka manjih mjesta i gradova promicanjem knjige i čitanja*](https://izdanja.hkdrustvo.hr/casopisi/vbh/article/view/1057)*.* Vjesnik bibliotekara Hrvatske, 66(1), svibanj 2023.

**AKCIJE I MANIFESTACIJE**

Osnivanje nogometnog čitateljskog kluba Drniš u povodu Međunarodnog dana pismenosti 8. rujna 2023.



Promotivni film [Mala mjesta - velike ideje](https://www.youtube.com/watch?v=_za8r7WnKwc)

Ivana Freškura, Arijana Herceg Mićanović, Ivana Končić, Maja Pranić

Čitanje je temeljno ljudsko pravo koje mora biti dostupno svima, bez diskriminacije. Promotivni film Mala mjesta - velike ideje osmislile su i realizirale knjižničarke, u svrhu poticanja čitanja, a prvi je put javno prikazan na 14. Savjetovanju za narodne knjižnice u Dubrovniku 13. 10. 2023. Nastao je u sklopu razvojnog projekta Komisije za čitanje Hrvatskoga knjižničarskog društva kojim se nastoji upozoriti na to da knjižnice nisu izolirana mjesta, odvojena od stvarnog života i s njime povezanih društvenih tokova, te da razvijena kultura čitanja nije i ne smije biti povlastica velikih gradova i sredina. Film je snimljen s velikim entuzijazmom, predanošću, veseljem i budžetom od 0 eura!

Ovim se filmom nastoji osvijestiti da je pravo na čitanje temeljno ljudsko pravo koje mora biti dostupno svima, bez diskriminacije. U promicanju prava na čitanje kao kulturnog prava knjižnice imaju izuzetno važnu ulogu. Visoka razina pismenosti nužan je preduvjet svakog napretka — ekonomskog, društvenog, kulturnog i osobnog. Razvijena kultura čitanja nije i ne smije biti povlastica stanovnika velikih gradova i sredina.

Tekst sastavile: Arijana Herceg Mićanović  
Tatjana Petrec  
Grozdana Ribičić  
Ivana Sabljak

Lektura i korektura: Ivana Freškura